"Setswana Puo ya Gae (HL)/P2 19 DBE/Ngwanaitseele 2016 NSC POTSO 13: DIPOTSO TSE DIKHUTSHWANE DITLHANGWA TSA SETSO – GS Leeuw le ba bangwe Buisa nopolo e e latelang, mme o arabe dipotso. 'KATSE LE MONG WA YONA' – CLS Thobega NOPOLO E Ga twe e rile bogologolo, Dikatse di ne di itse go bua le beng ba tsona. Di ne di romiwa fela jaaka batho. Ga twe ka letsatsi lengwe, monna mongwe a utswa Katse e sa le nnye kwa dikatsaneng dingwe. Monna yo a ikotlela Katse ka boena. A ruta Katse go apaya, le go fa baeng dijo. Ga twe e rile letsatsi lengwe ga tla monna wa moeng a etetse monna yo o neng a ruile Katse. Katse ya dira kofi go fa mong wa moeng. Katse e ne e apesitswe mosese jaaka mosadi, mme e ne e tlhatswa dijana le dipitsa ka mokgwa o o neng o gakgamatsa. Monna wa moeng a sala a gakgametse, 'A ruri se ke Katse e e dirang tiro e ntle go le kana jaana,' Mong wa Katse o ne a e rutile go dira ditiro tsa mofuta o, ka matsetseleko. Letsatsi le lengwe monna wa moeng a leka go bona gore a Katse e ka ne e latlhile mokgwa wa yona wa boferefere jo bo amanang le ngwao ya yona. Monna wa moeng a lalediwa go tla go nwa tee le monna yo o neng a ruile Katse gape. Monna wa moeng a bolaya Legotlo, a le tsenya mo kgetsing ya baki, a ya kwa a neng a letilwe gone go nwa kofi jaaka gale. Fa monna wa moeng a goroga, Katse ya bo e setse e itaaganya dikopi le maswana, e dira kofi. E rile go ise go ye kae, kofi ya bo e setse e lerediwa monna wa moeng. Katse ya tla e ntse e tsentse kopi ya kofi mo teng ga leselwana. Ya baya kofi fa pele ga monna wa moeng. Monna wa moeng a nwa kofi. Fa monna wa moeng a ntse a nwa kofi jaana, a tsere dikgang le mong wa Katse, a leka go bona fa Katse e se kitla e gakologelwa Legotlo. Monna wa moeng a ntsha Legotlo mo kgetsaneng ya baki, a le latlhela fa Katse e neng e ntse e tlhatswa dijana gone. E rile fa Katse e bona Legotlo, ya lesa go tlhatswa dijana, ya sianela Legotlo. 13.1 Ke teko efe e monna a neng a e tlhagisa go bona fa Katse e sa latlha ngwao ya yona? (2) 13.2 Ngwao ya Katse ke efe? (1) 13.3 Ke thuto efe e o e ungwileng mo naaneng e? (2) 13.4 Maikaelelo a mong wa Katse e ne e le afe? (2) 13.5 Fa o ne o le mong wa Katse, o ne o ka dira eng ka monna wa moeng a go senyeditse maano? (2) 13.6 Ke leele lefe le le ka dirisiwang go bontsha gore fa Katse e bona legotlo go ne ga senyega? (2) 13.7 Naya seane se se bontshang gore motho kgotsa selo fa e se sa gago o itse gore se ka tsewa nako nngwe le nngwe. (2) 13.8 O ka dirisa jang se o se ithutileng mo naaneng e, mo botshelong? (2) LE Kwalololo e ileditswe Phetla"